Diari Oficial de la Generalitat Valenciana


Sumari del DOGV 3038, del 18-07-1997 (1997/8499)

ORDRE de 6 de juny de 1997, de la Conselleria de Sanitat, sobre l'autorització sanitària d'establiments alimentaris menors.
---------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1997/06/06/(1)/dof/vci/html**

### Dades del document

Número de DOGV
:   3038

Data del DOGV
:   18-07-1997

Secció del DOGV
:   DISPOSICIONS GENERALS

Número del document
:   1997/8499


Data del document
:   06-06-1997

Organisme emissor
:   Conselleria de Sanitat

Tipus de document
:   Ordre

Anàlisi jurídica

ORDRE de 6 de juny de 1997, de la Conselleria de Sanitat, sobre l'autorització sanitària d'establiments alimentaris menors.  
L'Ordre de 2 de març de 1983 de la Conselleria de Sanitat, Treball i Seguretat Social va dictar normes sobre el registre sanitari d'establiments menors.  
A aquesta ordre li cal una actualització per adaptar-la a les noves reglamentacions tècniques sanitàries, que han privat de vigència els seus annexos, així com als canvis organitzatius produïts en el si de l'administració autonòmica valenciana, que afecten els òrgans competents en la matèria que regulava. L'experiència de l'aplicació durant el temps transcorregut des de la seua entrada en vigor també ha posat de manifest la necessitat d'algunes modificacions en la regulació que estableix.  
D'altra banda, l'article 5 del Reial Decret 379/1984, de 25 de gener, subjecta les carnisseries salsitxeries, carnisseries i triperies a les autoritzacions sanitàries corresponents.  
Finalment, en matèria de menjadors col·lectius es considera necessari determinar la competència de les direccions territorials de Sanitat per atorgar l'autorització sanitària d'aquests establiments.  
En la virtut d'això, a l'empara del que disposa l'article 38.1 de l'Estatut d'Autonomia i fent ús de les facultats previstes en el Decret 33/1997, de 26 de febrer, del Consell de la Generalitat Valenciana, que aprova el Reglament Orgànic i Funcional de la Conselleria de Sanitat,  
ORDENE  
Article 1  
Estan sotmesos a aquesta normativa respecte a l'autorització sanitària, els establiments menors següents:  
- Forns artesans  
- Pastisseries  
- Gelateries  
- Carnisseries salsitxeries  
- Carnisseries  
- Triperies  
- Menjadors col·lectius  
Article 2  
Pel que fa a les pastisseries i gelateries, se subjectaran al que disposa aquesta ordre les que venguen tots els productes que elaboren al mateix establiment.  
Article 3  
Les sol·licituds d'autorització sanitària dels establiments esmentats en l'article anterior s'adreçaran als centres de salut pública corresponents segons el territori en què estiga situat l'establiment, sense perjudici que la presentació de la documentació es faça segons el que disposa l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Article 4  
Els centres de Salut Pública, en rebre les sol·licituds a què es refereix l'article anterior, determinaran que es faça una visita d'inspecció als establiments sol·licitants per comprovar que s'adeqüen a les reglamentacions tècniques sanitàries que els siguen aplicables respectivament a cada un.  
Quan l'informe de la visita fóra favorable, el director territorial de Sanitat concedirà l'autorització sanitària de funcionament formalitzant expedients individuals i assignant-los un número provincial.  
Article 5  
Qualsevol variació en les dades incloses en l'autorització inicial de l'establiment (titularitat, ampliació de l'activitat, etc.) s'haurà de comunicar al centre de salut pública corresponent, d'acord amb el que preveu l'article 3 d'aquesta ordre.  
Article 6  
L'autorització sanitària de funcionament podrà ser anul·lada en qualsevol moment a petició de la persona interessada o d'ofici, quan s'infringisca la reglamentació aplicable en cada cas o per motius de l'exactitud de les dades de l'autorització, quan no siguen correctament notificades les variacions esmentades en l'article anterior.  
DISPOSICIONS ADDICIONALS  
Primera  
Sense perjudici del que disposa la present ordre, l'autorització sanitària de menjadors col·lectius se subjectarà al que preveu la normativa vigent.  
Segona  
El procediment regulat en la present ordre serà aplicable per a la concessió de l'autorització sanitària dels establiments menors la normativa dels quals determine la necessitat d'aquesta autorització.  
DISPOSICIÓ TRANSITÒRIA  
Les autoritzacions sanitàries d'establiments menors, existents en l'actualitat, conservaran plena validesa.  
DISPOSICIÓ DEROGATÒRIA  
Queda derogada l'Ordre de la Conselleria de Sanitat, Treball i Seguretat Social de 2 de març de 1983, així com totes les altres disposicions de rang igual o inferior que s'oposen al que estableix la present ordre.  
DISPOSICIÓ FINAL  
Aquesta ordre vigirà des de l'endemà de la publicació en el Diari Oficial de la Generalitat Valenciana.  
València, 6 de juny de 1997   
El conseller de Sanitat  
Joaquín Farnós Gauchía.


Còpia Permalink ELI